**Alkohol- og rusfrie arenaer**

Alkohol- og rusfrie arenaer er noe vi trenger flere av, ikke færre!

Mange unge kvier seg for å oppsøke ulike arrangementer i frykt for å bli mobbet om de ikke drikker eller ruser seg. For ikke å snakke om de rundt 90 000 barn og unge i Norge som lever i familier der alkohol eller andre rusmidler skaper problemer i hverdagen.

Arbeiderbevegelsens Rus og Sosialpolitiske Forbund - AEF er bekymret over hvor lett det er å få skjenkebevilling på steder hvor en stor del av barn og ungdom oppholder seg.

Idrettsarenaer og fritidsklubber

Mange får skjenkebevilling i forbindelse med arrangementer. På flere av disse ses voksne sitte med et glass alkohol sammen med egne og andres barn. La oss vise ansvar og klare oss uten alkohol før, under og etter kamp så lenge barn er med. Alkohol er en lovlig vare fra fylte 18 år, men la oss spare barn og unge for dette når de oppsøker det som skal være et trygt, hyggelig og følelsesladet idrettsøyeblikk.

Rundt mange fritidsklubber i det ganske land ses også handel/dealing med narkotiske stoffer på kveldene. For noen barn og unge vil et uskyldig eksperiment føre til en livslang avhengighet av stadig sterkere stoffer. Vær med på å gjøre fritidsklubbene trygge for ungdommen vår.

Kulturarrangementer

Ulike kulturarrangementer, feks festivaler som opererer med åpne fellesarealer for barn og voksne. Mange tenåringer får sin første opplevelse med alkohol på nettopp slike kulturopplevelser, noe vi i dag vet kan være starten på et avhengighetsforhold. Kanskje det skulle være et eget område for de som nyter alkohol.

SOME

På sosiale medier ser vi daglig bilder av noen som fremhever alkohol, det er ikke ofte vi ser de få som tar avstand og hyller et alkohol- og rusfritt liv. AEF sin oppfordring til norske kjendiser må være og ikke la seg avbilde med en pils i handa. Mange barn og unge er daglig innom en eller annen plattform, uansett aldersgrense for dette.

Skole og utdanningsmiljøer

Russetiden er en tid da mange starter på en farlig tilnærming til et avhengighetsskapende alkoholbruk i voksen alder. Russen eksperimenterer med både alkohol og andre rusmidler. For de som ikke er med på dette fører det ofte til utenforskap, sosiale skiller blir større og enda tydeligere.

Det offentlige rom, la oss fortsette og ha en politikk som gir oss fri fra alkohol og fyll i parkene våre, dette er områder mange benytter til familiekos og rekreasjon. Dersom parkene blir oversvømt av fest og fyll vil mange vegre seg for å oppsøke nettopp disse grønne lungene i byene våre.

Rusfrie arenaer er viktig fordi det gir økt trygghet, enklere inkludering og pressfrie møteplasser. Det gir rom for et trygt fellesskap for alle. Dette kan styrke folkehelsa, redusere utenforskap, og legge grunnlag for gode sosiale relasjoner. Samlet sett er alkoholfrie arenaer en investering i glede, trygghet og fremtidig livskvalitet.

Organisasjonskonferansen 28/9-25

Arbeiderbevegelsens Rus- og Sosialpolitiske Forbund - AEF